Хосе Гонсалес

Хосѐ Габриел Гонса̀лес (на испански: José Gabriel Gonzáles) е шведски певец и текстописец от аржентински произход, творящ в областта на жанровете фолк рок, акустичен рок и инди рок.
Гонсалес е роден в Гьотеборг. Неговите родители се местят от Аржентина в Швеция през 1978 година. Израства, слушайки латиномузика, определя кубинския певец и поет Силвио Родригес за своя най-любим изпълнител. Учи биохимия в Гьотеборгския университет.
Първата група, в която свири, се казва Back Against the Wall, хардкор пънк формация от родния му град, която черпи вдъхновение от Black Flag, The Misfits и Dead Kennedys.
В периода 1993 – 1998 г. е басист на друга хардкор група – Renesence. През 1997 – 1998 г. е китарист и на рок групата Only if You Call Me Jonathan.
През 2003 г. издава първия си самостоятелен албум „Veneer“ в Европа. Две години по-късно албумът е издаден във Великобритания (25 април) и в Щатите (6 септември).
Негово запазено звучене е примесът между сола с класическа китара и спокойни бавни мелодии. Въпреки че по-голяма част от песните му са авторски, той има и няколко изключително успешни акустични кавър версии на парчета като „Heartbeats“ на сънародниците му The Knife, „Love Will Tear Us Apart“ на Joy Division, „Born Again“ и „The Ghost of Tom Joad“ на Брус Спрингстийн, „Hand on Your Heart“ на Кайли Миноуг, „Smalltown Boy“ на Бронски Бийт, „Teardrop“ на Масив Атак и „Last Snowstorm of the Year“ на Low.
Вторият му албум „In Our Nature“ е издаден на 22 септември 2007 година. За този си албум Гонсалес споделя, че част от текстовете са вдъхновени от книги като „The God Delusion“ на биолога Ричард Докинс и „Practical Ethics“ на Питър Сингър.
Гонсалес е имал множество телевизионни участия, където най-често е изпълнявал няколко от акустични си песни. Участвал е в Late Night with Conan O'Brien, Jimmy Kimmel Live, Later... with Jools Holland, Last Call with Carson Daly, Sunrise и MTV Canada Live.
Част от музиката му е използвана във вече приключилия американски сериен филм „Ориндж Каунти“, където са включени песните му Crosses и Stay in the Shade, и двете от дебютния му албум Veneer.
Неговата кавър версия на Heartbeats на шведското електропоп дуо The Knife е използвана в рекламен клип за Сони Бравия, който показва как 250 000 подскачащи цветни топчета се спускат по улиците на Сан Франциско. Тази песен добива широка популярност и е включена в такива сериали като „Смешно отделение“ и „Самотно дърво на хълма“. Де факто чрез тази кавър версия популярнност добива както самият Гонсалес, така и неговите сънародници The Knife.
Кавърът му на „Teardrop“ на Масив Атак е използван в последния епизод от четвърти сезон на американския сериал „Д-р Хаус“.
Гонсалес свири в групата Junip заедно с Тобиас Винтеркорн и Елиас Арая. Групата е издала един-единствен мини албум „Black Refuge“.
Той е работил и с английското чилаут/даунтемпо дуо Zero 7 върху албума им от 2006 „The Garden“, в който той пее в няколко песни заедно с честата гост вокалистка Сия Фърлър. Албумът включва четири песни с вокалите на Гонсалес: Futures, „Left Behind“, „Today“ и „Crosses“.
Гонсалес работи и с финландския хаус диджей Йори Хулконен за песента „Blinded By The Numbers“ от албума на Хулконен „Dualizm“ от 2005. Английският хип-хоп изпълнител Plan B ползва семпъл от Гонсалес в песента си „Cast a Light“, част от EP-то „Paint it Blacker“. Той също така е работил и с шведския хип-хоп диджей и продуцент Embee върху песента „Send Someone Away“. Песента „Crosses“ е ремиксирана от популярния холандски диджей Тиесто.